ಪ್ರೀತಿಯ ರಾಯಭಾರಿ: ಅತ್ಯಾಚಾರಿಗಳಿಗೆ ಕತ್ತರಿ!

ಇಂಪಾದ ಹಾಡುಗಳಿಂದ ಗಮನಸೆಳೆದಿದ್ದ ಸಿನಿಮಾ ಪ್ರೀತಿಯ ರಾಯಭಾರಿ. ಇತ್ತೀಚೆಗೆ ಕನ್ನಡ ಸಿನಿಮಾಗಳಲ್ಲಿ ಕಥೆಯೇ ಇರೋದಿಲ್ಲ ಅಂತಾ ಕೊಂಕು ಮಾತಾಡುವವರಿಗೆ ಉತ್ತರವೆಂಬಂತೆ ಮೂಡಿ ಬಂದಿರುವ ಚಿತ್ರವಿದು.

ಕಿತ್ತಾಟವಾಡುತ್ತಲೇ ಪ್ರೀತಿಯ ಬಲೆಯಲ್ಲಿ ಸಿಲುಕುವ ಜೋಡಿ ಅದು. ಇಂಥಾ ಪ್ರೇಮಿಗಳ ನಡುವೆ ಎಲ್ಲವೂ ಸರಿಯಿದ್ದರೂ ಸಮಾಜದ ಕ್ರೂರ ಕಣ್ಣುಗಳು ಹುಡುಗಿಯ ಮೇಲೆ ಬೀಳುತ್ತದೆ. ಮತ್ತದು ಆಕೆಯ ಬದುಕನ್ನೇ ಬಲಿ ತೆಗೆದುಕೊಳ್ಳುತ್ತದೆ.

ಸಾಮಾನ್ಯಕ್ಕೆ ರಿವೆಂಜ್ ಕಿಲ್ಲಿಂಗ್ ಸ್ಟೋರಿಗಳು ಬೇರೆಯದ್ದೇ ರೀತಿಯಲ್ಲಿರುತ್ತವೆ. ಜನ್ಮಾಂತರದ ರಿವೆಂಜ್ ಕಿಲ್ಲಿಂಗ್ ಸ್ಟೋರಿಗಳೂ ಸಾಕಷ್ಟು ಬಂದಿವೆ. ಆದರೆ ಪ್ರೀತಿಯ ರಾಯಭಾರಿ ಸ್ವಲ್ಪ ಭಿನ್ನ. ಪ್ರೀತಿಸಿದವಳ ಜೀವ ತೆಗೆದವರ ಹುಡುಕಾಡಿ ಬಡಿತಾನೆ. ಬರೀ ಹೊಡೆದಾಟ ಮಾತ್ರವಲ್ಲ, ಕಂಡವರ ಮನೆ ಹೆಣ್ಣುಮಕ್ಕಳನ್ನು ಯಾವತ್ತೂ ಕಾಕದೃಷ್ಟಿಯಿಂದ ನೋಡಬಾರದು ಅಂಥಾ ಘೋರ ಶಿಕ್ಷೆಗೆ ಗುರಿಪಡಿಸುತ್ತಾನೆ.

ಎಂ.ಎಂ. ಮುತ್ತು ನಿರ್ದೇಶನದ ಮೊದಲ ಚಿತ್ರ ಇದಾದರೂ ಈ ಹಿಂದೆ ಅವರು ಅನುಭವಿ ನಿರ್ದೇಶಕರೊಟ್ಟಿಗೆ ಕೆಲಸ ಮಾಡಿದ ಅನುಭವವನ್ನೆಲ್ಲಾ ಇಲ್ಲಿ ಧಾರೆಯೆರೆದಿದ್ದಾರೆ. ಹೊಸ ಹೀರೋನನ್ನು ನಟನೆಯಲ್ಲಿ ಪಳಗಿಸಿರೋದು ಮುತ್ತು ಹೆಚ್ಚುಗಾರಿಕೆ. ಇನ್ನು ನಾಯಕಿ ಅಂಜನಾ ದೇಶಪಾಂಡೆ ಪಾತ್ರ ಮತ್ತು ನಟನೆ ಎಂಥವರ ಕಣ್ಣಲ್ಲೂ ನೀರುಕ್ಕಿಸುತ್ತದೆ.

ಒಟ್ಟಾರೆಯಾಗಿ ಇವತ್ತಿನ ಸಮಾಜಕ್ಕೆ ತಲುಪಲೇಬೇಕಿರುವ ಅಂಶಗಳನ್ನು ಮುತ್ತು ಸಮರ್ಥವಾಗಿ ತೆರೆ ಮೇಲೆ ಕಟ್ಟಿಕೊಟ್ಟಿದ್ದಾರೆ. ನಾಯಕ ನಕುಲ್ ಡ್ಯಾನ್ಸ್ ಮತ್ತು ಫೈಟ್ಸ್ ಗೆ ಎಂಥವರೂ ಫಿದಾ ಆಗೋದು ಗ್ಯಾರೆಂಟಿ.